google/wiki40b huggingface dataset:
Frieda von Richthofen

Liv

Emma Maria Frieda Johanna Freiin (baronesse) von Richthofen (også kjent som Frieda Weekley, Frieda Lawrence, og Frieda Lawrence Ravagli) var født i Metz i Tyskland. Hennes far var baron Friedrich Ernst Emil Ludwig von Richthofen (1844–1916), en ingeniør i den tyske hær, og hennes mor var Anna Elise Lydia Marquier (1852–1930).
I 1899 giftet hun seg med den britiske filologen og professor i moderne språk, Ernest Weekley, som hun fikk tre barn med: Charles Montague (født 1900), Elsa Agnès (født 1902) og Barbara Joy (født 1904). De bosatte seg i Nottingham hvor Ernest arbeidet ved universitet. I løpet av sitt ekteskap med Weekley oversatte hun tekststykker fra tysk litteratur til engelsk, hovedsakelig eventyr, og var betydelig stolt da de ble trykket.
I 1912 møtte hun D. H. Lawrence, som på den tiden var en elev av hennes ektemann. Hun ble snart forelsket i den seks år yngre mannen, og paret rømte til Tyskland, med barna etterlatt i England. I løpet av deres opphold ble Lawrence arrestert som spion, men etter at Friedas far hadde lagt seg imellom ble han løslatt og de reiste sørover til Italia. Etter hennes skilsmisse fra Weekley ble Frieda og Lawrence gift i 1914. De hadde til hensikt å bli på kontinentet, men da krigen brøt ut samme år ble de værende i England hvor de måtte utstå offisiell trakassering og sensur. De slet også med begrensede inntekter og Lawrences allerede skrøpelige helse.
Etter krigen forlot de England ved første mulighet og reiste vidt omkring inntil de bosatte seg på en gård i nærheten av Taos i New Mexico (som i dag kalles for D. H. Lawrence Ranch), og i hans siste år ved Villa Mirenda, i nærheten av Scandicci i Toscana. Etter at Lawrence døde i Vence i Frankrike i 1930 dro hun tilbake til Taos for å leve sammen med hennes tredje ektemann, Angelo Ravagli. Gården eller ranchen er i dag eid av Universitet i New Mexico ved Albuquerque.
Hovedsakelig gjennom sin eldre søster Else von Richthofen ble Frida kjent med mange intellektuelle og forfattere, blant annet sosialøkonomen Alfred Weber og sosiologen Max Weber, den radikale psykoanalytikeren Otto Gross (som ble hennes elsker), og forfatteren Fanny von Reventlow.
Ved å godkjenne teaterdramatiseringen av D. H. Lawrences roman Lady Chatterleys elsker, som er antatt å være delvis basert på hennes forhold som en aristokrat til Lawrence som kom fra arbeiderklassen, ble dette hans eneste roman som ble oppsatt for teateret. John Hartes skuespill var den eneste dramatiseringen som ble akseptert av henne, og hun gjorde sitt beste for å få stykket produsert. Selv om hun likte stykket da hun leste den, hadde rettighetene til Lawrences roman allerede blitt kjøpt av baron Philippe de Rothschild som var en nær venn. Han frafalt rettighetene først i 1960, og stykket ble satt opp ved The Arts Theatre i 1961, fem år etter at Frieda Lawrence var død. Hun døde nøyaktig på hennes 77. fødselsdag i Taos.
Tinker Air Force Base

Tinker Air Force Base er en av det amerikanske flyvåpenets flystasjoner. Den ligger ved Oklahoma City. Den er den største single site arbeidsgiver i delstaten, med mer enn 26 000 militære og sivile ansatte. Syv store enheter av luftforsvaret er basert der, og dessuten en rekke mindre.
Basen er oppkalt etter generalmajor Clarence L. Tinker.
Jakt (tidsskrift)

Jakt er et norsk magasin som dekker stoffområdene jakt og friluft. Utgiver er Egmont Hjemmet Mortensen. Jakt kommer med 10 utgaver i året.
Kreisau-kretsen

Kreisau-kretsen (tysk: Kreisauer Kreis) var det sekkenavnet Gestapo ga noen grupper tyske opposisjonelle mot det nasjonalsosialistiske styret under andre verdenskrig.
Bakgrunnen for navnet var at en av gruppene - eller den egentlige eller opprinnelige kretsen - var sentrert rundt godset til Helmuth James von Moltke i Kreisau i Schlesien. Kreisau-kretsen er senere blitt anerkjent som en av de viktigste motstandsgruppene mot det nasjonalsosialistiske regimet, men ble knust etter det mislykkede 20. juli-attentatet i 1944.

Formål

Motstanden mot det nasjonalsosialistiske styret holdt gruppen sammen, og gruppen tok sikte på å kunne etablere en ny samfunnsorden etter Adolf Hitlers fall. Gruppen hadde lange diskusjoner og politiske prosesser internt, og kom etter hvert fram til en samfunnsorden som var tuftet på kristne verdier og en desentralisert struktur, slik at en kunne unngå den manipulasjon av hele samfunnet som de så under Hitler.

Medlemmer

Grunnleggerne og de mest sentrale medlemmer var Helmuth James von Moltke, Peter Yorck von Wartenburg og Adam von Trott zu Solz. Disse tre representerte noen av de mest sentrale familiene i tysk historie. Mange av gruppens medlemmer hadde konservativ politisk bakgrunn og kom fra det tradisjonsorienterte aristokratiet og lavadel. Men gruppen trakk til seg også medlemmer fra en bredere bakgrunn, fra kirkelig hold, fra politisk liberale, fra sosialister, tidligere fagforeningsledere og fra diplomatiet.

Starten

Kretsen kom i stand tidlig i 1940 da Molkte og Yorck, som begge hadde vært virksomme i kritisk innstilte grupper, fant ut at de ville arbeide sammen. Utover 1940 ble det stadig tettere kontakt mellom de to og de utarbeidet sammen noen politiske skrifter. Etter hvert valgte de sammen forsiktig ut andre deltakere. Våren 1941 etablerte Moltke kontakt med Hans Bernd von Haeften og Adam von Trott zu Solz, som begge arbeidet i utenrikstjenesten, og i september knyttet Molkte seg til den katolske biskopen i Berlin, Konrad von Preysing som hadde stått fram som en sterk kritiker av det nasjonalsosialistiske styret.

Arbeidet

Kretsen møttes jevnlig og hadde sin første store samling i oktober 1940. Dette var på godset til Ernst von Borsig i Groß Behnitz i Nauen i Brandenburg. Her fant de blant annet ut at det var ønskelig å utvide kretsen, og den neste samlingen fant sted i pinsen 1942 (22. – 25. mai), den neste 16. til 18. oktober 1942 og den tredje samlingen var og i en pinse, 12.-14. juni 1943. Disse tre samlingene var hos Molkte i Kreisau. Den siste var sterkt preget av vendepunktet i krigen og særlig nederlaget i Stalingrad.

Oppløsningen

Moltke ble arrestert 19. januar 1944, og gruppen gikk da i oppløsning. For noen av gruppens medlemmer gikk da fokuset over i retning av et politisk kupp, og noen av dem deltok i 20. juli-attentatet. Da dette kuppforsøket falt sammen, ble mange av gruppens medlemmer arrestert og henrettet som f.eks. Trott, men også gruppemedlemmer som ikke hadde deltatt i kuppforsøket, som Moltke, Yorck og Delp.
Nigidius delegorguei

Utseende

En nokså liten (17-18 millimeter), nokså smal, flat, blank, brunsvart hjortebille. Denne gruppen har ikke svært forstørrede kjever hos hannene, derimot har kjevene en rundet lobe ("øre") ved roten. Hodet er rundet innsnevret mellom fasettøyet og antennefestet og dermed litt timeglassformet. Pronotum er rektangulært, bredere enn langt. Frokroppen er grovt og tett punktert. Dekkvingene har tydelige punktrekker. Arten kjennes særlig på sin smale kroppsform.

Utbredelse

Arten er vidt utbredt i det østlige og sørlige Afrika.
Dream Deceivers

Dream Deceivers – : The Story Behind James Vance vs. Judas Priest er en dokumentar fra 1992 om rettssaken etter et selvmord og et selvmordsforsøk som ble påstått utløst av musikken til Judas Priest.
Dokumentaren forteller historien om to tenåringer som skjøt seg selv i hodet i Reno, Nevada med et haglegevær i 1985. Ray Belknap (19) døde mens den andre, James Vance (20), overlevde sterkt maltraktert. Han begikk selvmord tre år senere med en overdose smertestillende tabletter. I 1990 ble Judas Priest stilt for retten da det ble påstått at de hadde skulte beskjeder i musikken som skulle få fans til å begå selvmord. Det var på sporet «Better By You, Better Than Me» fra musikkalbumet Stained Class (1978) det ble påstått at det ble sagt «Do it – Do it» (gjør det – gjør det). Sangen er opprinnelig fra bandet Spooky Tooth og ble skrevet av keyboardisten i bandet, Gary Wright.
Dokumentaren er produsert av David Van Taylor, og den følger rettssaken samt har intervjuer med James Vance, foreldrene, og flere. Saken ble tilslutt avvist, og ingen dom ble gitt
Ain't My Bitch

Sangtekst

Sangen i seg selv handler om egoisme og det og ikke ha noen form for omtanke for andres menneskers problemer. Singlen fikk en del mediaoppmerksomhet på grunn av det noe vågale bruken av ordet «bitch». James Hetfield forklarer derimot i et intervju at «Bitch» i sangen ikke viser til en kvinneskikkelse, men fungerer heller som en metafor for et problem, noe som gir sangen en veldig annen mening.

Live

Under utgivelsen av Load ble sangen et stempel på setlisten til bandet, og ble spilt ofte under Metallicas Poor Touring Me verdensturne. Som mange av de andre sangene fra Load/ReLoad æraen til Metallica mistet også denne sangen noe av sin vitalitet etter en stund. Den ble for siste gang spilt 1998, i Wellington i New Zealand.

Listeplasseringer

Sangen gjorde det langt dårligere enn sin forgjenger, «Until It Sleeps». «Ain't My Bitch» debuterte kun på Billboard sin Modern Rock Tracks liste, hvor den fikk en topposisjon på nummer 15.
Arkadij Kelepovskij

Arkadij Kelepovskij var en russisk offiser og administrator, og guvernør for det russiske Guvernementet Livland i perioden 1914–1916.
EU-kommissær for klimaspørsmål

EU-kommissær for klimaspørsmål er én av 28 medlemmer av Europakommisjonen. Den ble opprettet i 2010, etter å ha blitt skilt ut fra miljøporteføljen for å spesifikt se på hvordan bekjempe klimaendringer. EU har iverksatt en rekke tiltak mot klimaendringer. EU signerte  Kyoto-protokollen i 1998, satt opp Emission Trading Scheme i 2005, og har blitt enige om alene å redusere utslipp med 20 % frem til 2020.

Kommissærer

Connie Hedegaard fra Danmark var kommissær til 2014. Da Juncker-kommisjonen overtok, ble hun etterfulgt av Miguel Arias Cañete.
Cairns-gruppen

Cairns-gruppen (engelsk: Cairns Group of Fair Trading Nations) er en interessegruppe stiftet i 1986 av 20 landbrukseksporterende land bestående av Argentina, Australia, Bolivia, Brasil, Canada, Chile, Colombia, Costa Rica, Filippinene, Guatemala, Indonesia, Malaysia, New Zealand, Pakistan, Paraguay, Peru, Syd-Afrika, Thailand, Uruguay og Vietnam.
Gruppens målsetning er liberalisering av global handel med landbruksprodukter. I særdeleshet søker medlemslandene å avskaffe eksportsubsidier og annen statsstøtte som forstyrrer handelen med landbruksprodukter, og øke markedstilgangen for landbrukseksport.
Fylkesvei 7868

Nasjonal turistvei

Sammen med delstrekninger av 86Fylkesvei 86 og 862Fylkesvei 862 har veien fått status som nasjonal turistvei Senja. Turistveien er 90 km lang.
Frem til 2019 hadde veien betegnelsen fylkesvei 252.
Trentino

Språk

Trentino er nesten rent italienskspråklig (96 %). Italiensken i Trentino er beslektet med venetianske dialekter, men i vest er det en merkbar påvirkning av lombardiske dialekter.
I tillegg fins det tre anerkjente språkminoriteter i provinsen. Den største er det ladinske språket, som tales i Fassadalen. De to andre er varianter av tysk som tales i hhv. Bersntol (mòcheno) og Lusern (zimbrisk).
Historisk (i middelalderen) har provinsen hatt en viss andel tysktalende, spesielt i Trento. Inntil italieniseringen i 1920-årene fantes det også flere kommuner som var zimbrisktalende.

Historie

Trentino er omtrent sammenfallende med området til fyrstbispedømmet Trento, som bestod inntil sekulariseringen i 1803. Etter dette kom Trentino til keiserriket Østerrike som en del av fyrstegrevskapet Tirol, som det på det verdslige plan allerede hadde vært avhengig av siden middelalderen. På tysk ble Trentino også betegnet som Welschtirol («velsk Tirol»). Ifølge St. Germain-traktaten fra 1919 kom Trentino og Syd-Tirol til Italia. Se Tirols historie for flere detaljer.
Brinklow

Geografi

Rett utenfor landsbyen er en normannisk borg av typen motte-and-bailey, som er en av de best bevarte strukturene av denne typen i England. Man mener at det er bygget på en eldre gravhaug, men det har ikke blitt utført utgravninger som kan bekrefte dette. Navnet på landsbyen trekker i retning av at det stemmer; Brincehláw er angelsaksisk for «gravhaugen ved kanten av en ås». 
Oxfordkanalen renner langs landsbyen. Tidligere gikk det en sidegren av kanalen inn til selve landsbyen, men denne er ikke lenger i bruk.
Landsbykirken er fra 1200-tallet. Landsbyen har en barneskole, flere butikker og puber. Den ble etablert som en markedsby i middelalderen, men dens betydning har siden minsket.
Araneus nordmanni

Utseende

Araneus nordmanni er en ganske kraftig bygd edderkopp, med en todelt kropp, en bakkropp (abdomen) og en forkropp (prosoma eller cephalothorax). Hunnen har en kroppslengde på 9-13 millimeter, hannen er 5-6 millimeter lang. Forkroppen er bred, med fine, nedliggende hår. Bakkroppen hos hunnen er stor og litt pæreformet. Ved framhjørnene sitter det er par lave knøler som gjør at bakkroppen virker kantete. I midten bak er den en mørk tegning som kan ligne på et grantre snudd opp ned, på sidene av denne tegningen brede, hvite felter. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige, kontrastrikt fargede med vekslende lyse og mørke felter.
Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Arten finnes mest i fjellet og ellers i høyereliggende områder. Kjønnsmodne individer finnes om sommeren og høsten.
Tutuka kullkraftverk

Tutuka kullkraftverk er et av verdens største kullkraftverk. Det har en installert produksjonskapasitet på 3 510 MW fordelt på 6 like store blokker, og er lokalisert i Sør-Afrika 25 km fra Standerton i provinsen Mpumalanga. Utbyggingen skjedde i årene 1985–1990.
Årsproduksjonen er 8,9 TWh elektrisk kraft. Det er om lag 950 ansatte ved anlegget.
EM i turn for kvinner 1985

Det 15. europamesterskapet i turn for kvinner ble arrangert i 1985, i Helsingfors i Finland for kvinner.
Emre Mor

Landslaget

Han representerte Danmark på U17, U18 og U19 nivå, men i 2016 byttet han over til å representere Tyrkia. Han er spilleberettiget for Tyrkia ved at begge foreldrene er av tyrkisk herkomst.
Han ble tatt ut i Tyrkias EM-tropp til EM i Frankrike 2016.
Pop-punk

Pop-punk er en form for rock musikk som blander punkmusikk med popmusikk. Betegnelsen er mye brukt om band fra 1990- og 2000-tallet, men brukes også om band fra 1970- og 1980-tallet som blandet punkmusikk med popmusikk. Sjangeren er i dag svært lite utbredt i Norge, men var på begynnelsen av 2000-tallet frem til omtrent 2010 en sterk kultur i norsk musikkmiljø frontet spesielt av band som hadde sin opprinnelse i Østfold fylke , blant andre All Friday, Pale Kids og The Bunny Complex.
Dobsonteleskop

Et dobsonteleskop er i grunnen en reflektor på en altasimutal montering. Teleskopet er oppkalt etter amatørastronomen John Dobson som viste fram sin oppfinnelse på midten av 1950-tallet. (Dobson selv kalte det dog ”fortauteleskop”.) Takket være Dobsons oppfinnelse økte antallet amatørastronomer, ettersom nesten hvem som helst nå kunne bygge sitt eget teleskop for en liten kostnad.
Africophanes

Utseende

En middesstor til stor, avlang, halvmatt, mørkt brunlig trebukk. Det er stor størrelsesforskjell mellom kjønnene, hunnen er gjerne ca. 40 millimeter lang mens hannen bare er rundt 15 millimeter. Antennene er noe kraftige og omtrent så lange som kroppen, litt lengre hos hannen enn hos hunnen. Pronotum er rundet, noe lengre enn bredt. Dekkvingene er jevnbrede med et par fine lengderibber, beina middels lange og nokså slanke.

Utbredelse

Arten er utbredt i det sørlige Afrika (Sør-Afrika, Namibia, Zimbabwe, Zambia og Mosambik).
Cooksonia

Utseende

Middelsstore (vingespenn ca. 40- 60 millimeter), slanke, oransje og svarte sommerfugler. I likhet med en del andre Liptenini er disse artene gode etterligninger av giftige sommerfugler i slekten Acraea.

Levevis

Larvene lever av blågrønnbakterier, alger, lav og annet organisk materiale som de skraper av trestammer.

Utbredelse

Slekten er utbredt i det sørlige og sørøstlige  Afrika.
Landskapsingeniør

Landskapsingeniør er en yrkestittel som brukes av de som har en bachelorgrad i landskapsingeniørstudier. Det er et forholdsvis nytt yrke i Norge.

Arbeid

En landskapsingeniør planlegger bygging og forvaltning av parker, byrom, boligområder, veier, offentlige anlegg, naturområder og kulturlandskap.

Utdanning

I Norge tilbys utdannelsen bare på Universitetet for miljø- og biovitenskap i Ås. Det er et  tverrfaglig studium, med hovedvekt på teknikk, biologi og arbeidsledelse. Sverige og Danmark har lignende studier.

Opptakskrav

Ordinært opptak til studiet krever generell studiekompetanse, men med relevant anleggserfaring kan en få godkjent realkompetanse.

Fagorganisering

Landskapsingeniørene er organisert i Norske landskapsingeniørers forening (NLI).

Historie

Landskapsingeniørstudiet ble opprettet fordi grøntsektoren etterspurte denne type tverrfaglig kompetanse innenfor biologi, teknikk og styring av driftsoppgaver. I tillegg så en at landskapsarkitekten trengte støtte fra en ingeniør ved bygging og forvaltning av parker og anlegg.
James Boyd White

Liv og virke

White gikk på Amherst College, hvor han tok eksamen i 1960 med en B.A. i klassikerne, og fortsatte med å få en M.A. i engelsk litteratur fra Universitetet i Harvard i 1961, og en LL.B. (bachelor i jus) fra Harvard Law School i 1964.
Han praktiserte som advokat i firmaet Foley, Hoag & Eliot i Boston før han gikk over i undervisningen. Han underviste i jus ved Universitetet i Colorado fra 1967 til 1974, ved Universitetet i Chicago fra 1974 til 1983, og har vært ved Universitetet i Michigan fra 1983 og til i dag. Her har han vært professor i juss, professor i engelsk litteratur, professor II i klassikerne. Han er også et medlem av American Academy of Arts & Sciences.
Katerine Duska

Biografi

Duska er født og oppvokst i Montréal i Canada, men bor nå i Athen i Hellas. 
Hun fikk sitt musikalske gjennombrudd med singelen «One in a Million» og en coverversjon av «Do I Wanna Know» av Arctic Monkeys i 2014. Årsskiftet 2015–2016 slapp hun debutalbumet, Embodiment. Siden da har hun samarbeidet og opptrådt med artister som LP, Albin Lee Meldau, Tom Baxter, Yasmine Hamdan, Oddisee og Kadebostany. Hun har også opptrådt på scener, konserthus og festivaler over hele Europa, blant dem: The O2 Academy, Rockwave Festival, SNFCC, Megaron Concert Hall og Sofarsounds/Amnesty Internationals internasjonale festival Give a Home.
I 2018 opptrådte hun under en konsert i Konsertsalen i Athen, hvor hun fremførte sanger fra albumet – sanger komponert av den svenske låtskriveren Albin Lee Meldau. I september 2018 holdt de to en konsert sammen i Palace Garden i Athen. I desember 2018 holdt hun konsert sammen med den greske musikeren Petros Klampanis.
I februar 2019 besluttet den greske kringkasteren ERT at Duska skulle representere Hellas i Eurovision Song Contest 2019 i Tel Aviv i Israel. Sangen «Better Love» ble offentliggjort 6. mars 2019. Hun endte på 21. plass i finalen med 74 poeng.
KV «Svalbard»

Konstruksjon og bruk

KV «Svalbard» er kystvaktens største fartøy, med sine 103 meter er hun kun 30 meter kortere enn forsvarets fregatter i Fridtjof Nansen-klassen. Deplasementet gjør henne imidlertid til det største fartøyet i Sjøforsvaret med sine 6 375 tonn mot Nansen klassens 5 200 tonn.
Fartøyet opererer stort sett i Barentshavet, og er også spesielt tiltenkt oppgaven med oppsyn i området rundt Svalbard hvor is er vanlig. 
Fartøyet har et skrog utformet for isbryting og dette innebærer stor bevegelse i fartøyet selv ved relativt lite sjøgang. Slingringen kan være noe ekstrem og kan sies å være en påkjenning for mannskapet.
Fartøyet er bygget for å kunne operere i atomforurensede eller kjemisk forurensede områder, ved at en har mulighet for å rense luften og «stenge ned» skipet, slik at en ikke tar inn forurenset luft.
KV «Svalbard» er også utstyrt med to stykk brannsprøyter, som kan pumpe opptil 2 400 m³/t, med en rekkevidde på 120-130 meter. Vannkanonene kan sprøyte skum om nødvendig.
KV «Svalbard» var satt opp med Westland Lynx-helikopter fra Luftforsvarets 337 Skvadron frem til 2014, denne er planlagt erstattet av NH90- helikoptre, i likhet med resten av kystvaktens helikopterbærende fartøyer.

Nordpol-toktet

Den 21. august 2019 ble «Svalbard» det første norske skipet til å seile til Nordpolen.
«Svalbard» seilte på oppdrag fra Nansensenteret for miljø og fjernmåling i Bergen. I prosjektet Caatex måles temperaturer i havet. Også USA deltar i prosjektet.
Forskere skal for første gang på 20 år benytte lydsignaler til å kartlegge havtemperaturen på tvers av hele Polhavet.
Målingene foretas med direkte målinger fra skipet, droner, avanserte drivende bøyesystemer og kilometer lange vertikale oseanografiske rigger som skal stå ute det neste året.
Forsvarsmateriell testet sammen med Forsvarets forskningsinstitutt et nytt satellittsystem nord for 80. breddegrad. Det oppgraderte systemet gjør det mulig å laste ned og sende bilder av feks iskart.
Bayboro kraftverk

Bayboro kraftverk er et varmekraftverk i Pinellas County, i delstaten Florida i det sørøstlige USA. Anlegget har en installert produksjonskapasitet på 227 MW fordelt på 4 turbiner med effekt på 42–58 MW hver, avhengig av sesong. Operatør er energiselskapet Progress Energy Florida Inc. 
Det stod ferdig utbygd i 2008. Brenselkilden er hovedsakelig fyringsolje.
Peter Krause

Biografi

Peter Krause ble født i Alexandria i Minnesota. Da han vokste opp i Roseville, viste han et stort talent for friidrett, men skadet seg i en ulykke da han trente stavhopp. Dette gjorde slutt på en eventuell karriere som idrettsmann. Han gikk på Gustavus Adolphus College i St. Peter, Minnesota og ble interessert i teater. Da han gikk ut fra Gustavus Adolphus i 1987 bestemte han seg for å forsøke å bli skuespiller og gikk inn i Master of Fine Arts programmet ved New York University. Mens han arbeidet som bartender i New York City, møtte han manusforfatteren Aaron Sorkin.
Ringmoen

Ringmoen eller Ringen er ei grend Ytre Ådal i Ringerike kommune. Grenden ligger ved sørenden av Sperillen, rett øst for Killingstrømmen ved utløpet til Ådalselva (som Begna kalles mellom Sperillen og Hønefoss).
Ringmoen ligger sentralt i forhold til Ådalsfjellene. Ringmoen skole var grendas egen barneskole fram til skolen ble nedlagt etter skoleåret 2008/2009. Elever som soknet til gamle Ringmoen skole sokner nå til Hallingby for barneskole og ungdomsskole, mens det videregående skoletrinnet sokner til Hønefoss. Det går bru over Killingstrømmen til Vestre Ådal fra Ringmoen. Nærmeste by er Hønefoss, ca. 27 km langs E16 sørover.
Systemvåpen

Systemvåpen, noen ganger kalt systemrifle, er et skytevåpen (som regel en rifle) hvor løp og kaliber enkelt kan byttes. For eksempel kan en jeger bruke det samme systemvåpenet både til små- og storviltjakt ved å bytte mellom to løp i forskjellige kaliber. Når man har forskjellige løp som enkelt kan byttes kalles dette ofte for vekselpiper.
Gavekort

Gavekort er kort som kan byttes i varer eller tjenester. Gavekort utstedes ofte på en pengeverdi og kan brukes i stedet for penger ved kjøp av varer eller tjenester. Gavekort kan også gjelde en vare eller en type vare. Gavekort kan ha tidsbegrenset gyldighet. Gavekort kan enten være upersonlige og brukes av ihendehaver eller være utstedt til en person. Gavekort kan gjelde for handel i én butikk eller hos én tjenesteleverandør eller for en gruppe butikker og/eller tjenesteleverandører. Bruksområdet for og varigheten av et gavekort bestemmes av den som utsteder kortet. Gavekort kan være utstedt på papir eller de kan være elektroniske.

Gavekort i Norge

I Norge kan gavekort være bundet til ulike vilkår. Gavekort kan ha en fastlagt gyldighetstid, slik at kortet bli ugyldig etter en bestemt dato. Dersom en slik gyldighetstid ikke er fastsatt kan utsteder nekte å innløse kort som er eldre enn 3 år. I en undersøkelse som ble gjort av Forbrukerrådet i desember 2013 ble det fastslått at én av ti nordmenn eier minst ett ubrukt gavekort fra året før.